**CONSILIUL LOCAL AL MUNICIPIULUI SATU MARE Anexa nr. 1 la HCL................**

**Metodologia de eliberare și de utilizare a titlurilor electronice de călătorie**

**Art. 1** Introducerea titlurilor electronice de călătorie se va face începând cu data recepționării sistemului de taxare electronică în municipiul Satu Mare (e-ticketing), parte a proiectului ”Dezvoltarea infrastructurii de transport public în municipiul Satu Mare – Crearea unui sistem de management al traficului inclusiv sistem de monitorizarea video”.

Transurban S.A. Satu Mare va pune la dispoziția utilizatorilor transportului public sistemul e-ticketing care are la bază cardul electronic de călătorie, validatorul electronic, precum și aplicațiile informatice aferente.

**Art. 2 Caracteristicile cardurilor de călătorie:**

2.1 Cardul poate fi încărcat cu titlurile de călătorie disponibile în oferta tarifară a Transurban S.A. Satu Mare (bilete și abonamente) aprobate conform Hotărârii Consiliului Local Satu Mare nr. 49/2022.

2.2 Cardurile pot fi tip abonament sau portofel electronic:

A) Carduri tip abonament, nominal, personalizat cu nume și poză – netransmisibil;

B) Carduri tip portofel electronic, nominal (au rolul de a înlocui biletele tipărite);

2.3 Cardurile vor fi inscripționate electronic în memoria disponibilă cu datele de identificare ale posesorului (CNP, nume, prenume, categoria de beneficiar, adresa de domiciliu, poza, precum și acordul de prelucrare a acestor date) și pot fi personalizate cu numele, prenumele, categoria de beneficiar, precum și poza călătorului. (confirmate prin prezentarea actului de identitate și/sau a altor documente justificative).

2.4 Cardurile tip abonament și portofel electronic sunt formatate și codate pentru utilizarea exclusivă în sistemul de e-ticketing al Transurban S.A. Satu Mare. Cardurile sunt reîncărcabile cu date în format electronic.

**Art. 3 Emiterea cardurilor de călătorie:**

3.1 Cardurile pot fi procurate pe baza actului de identitate, la punctele de vânzare ale Transurban S.A. Satu Mare. Ele vor fi personalizate prin imprimarea pe card a numelui și prenumelui, a fotografiei utilizatorului și a categoriei de beneficiar.

În cazul categoriilor ce beneficiază de protecție socială/facilități (pensionari, veterani, donatori, elevi, studenți, etc.), acestea sunt obligate să prezinte documente suplimentare (cupon de pensie în cazul pensionarilor, adeverință și/sau carnet de elev/student vizate de unitățile de învățământ pentru anul în curs, în cazul elevilor și studenților).

La prima emitere, suportul magnetic (cardul) este gratuit.

3.2 Procedura de personalizare prin imprimare a datelor și pozei călătorului se face într-o singură etapă, la solicitarea călătorului la un punct de vânzare al Transurban S.A. Satu Mare. Astfel se înscriu în softul de gestiune datele utilizatorului, se culeg documentele și fișierele necesare (acte de identitate, documente doveditoare, cupon de pensie, poză, etc.), se eliberează cardul, iar pentru categoriile care nu beneficiază de facilități se încasează contravaloarea abonamentului solicitat, se emite bonul fiscal și se eliberează cardul.

3.3 Cardurile de tip abonament conțin definiția tipului de abonament din oferta tarifară a Transurban S.A. Satu Mare și perioada de valabilitate a acestuia. La emitere și la reîncărcare, pentru categoriile care nu beneficiază de facilități se achită contravaloarea abonamentului achiziționat și inscripționat pe card, respectiv se introduce în softul de evidență, plata fiind făcută în baza bonului fiscal emis prin casa de marcat a punctului de vânzare/sediului secundar.

3.4 Cardul tip portofel electronic se poate încărca la punctele de vânzare prestabilite cu valoarea solicitată de călător, dar nu mai mică de 10 lei, ceea ce reprezintă contravaloarea a patru călătorii pe mijloacele de transport public ale Transurban S.A. Satu Mare. Beneficiarii cardurilor de tip abonament pot încărca suplimentar, sub formă de portofel electronic o sumă de minimum 10 lei.

**Art. 4 Reîncărcarea cardului de călătorie**

4.1 Reîncărcarea portofelului electronic se realizează prin actualizarea valorii din portofelul electronic prin încasarea sumei la un punct de vânzare, sau prin intermediul aplicației sau a vendomatelor inteligente, ceea ce implică cumularea sumei din portofelul electronic cu suma menționată și achitată de călător.

4.2 Reînnoirea/extinderea perioadei abonamentului se face prin prelungirea perioadei de valabilitate a abonamentului, la un punct de vânzare, sau prin intermediul aplicației sau a vendomatelor inteligente, prin achitarea valorii acestuia.

4.3 Reînnoirea/extinderea perioadei abonamentului pentru categoriile care beneficiază de facilități se face prin prelungirea perioadei de valabilitate a abonamentului, la un punct de vânzare, sau prin intermediul aplicației e-ticketing.

**Art. 5 Transferul informațiilor de pe card și blocarea acestuia:**

5.1 În cazul pierderii unui card, posesorul poate solicita la cel mai apropiat punct de vânzare al Transurban S.A. Satu Mare suspendarea, blocarea cardului declarat nul sau transferul informațiilor pe un card nou. Soldul sau perioada de valabilitate de pe card sunt cele din momentul declarării. Transferul soldului sau a perioadei de valabilitate și personalizarea noului card se face la orice punct de vânzare al Transurban S.A. Satu Mare.

5.2 În cazul nefuncționării (distrugere/defectare) a unui card, la solicitarea posesorului de card se face transferul de informații de pe cardul de călătorie vechi pe unul nou emis.

5.3 La emiterea unui card nou (pierdut sau distrus din culpa posesorului) se va achita suma de 10 lei (valoarea intrinsecă a cardului și a operațiunilor aferente).

**Art. 6 Responsabilitățile călătorilor legat de cardurile de călătorie:**

6.1 Cardul valabil conferă călătorului dreptul de utilizare a serviciului de transport public local prin validarea călătoriei. Posesia cardului nu se poate echivala cu existența unei legitimații de călătorie validă pe vehicul, intrarea în legalitate se face doar după efectuarea validării călătoriei la urcare, utilizând oricare dintre validatoarele electronice instalate în autobuz.

6.2 Cardurile abonament și tip portofel electronic vor fi validate în mod obligatoriu la aparatele special montate în acest scop, imediat după îmbarcarea în mijlocul de transport.

6.3 Din portofelul electronic prin validare se scade contravaloarea numărului de călătorii solicitate conform tarifelor practicate. Un card tip portofel electronic se poate utiliza la plata călătoriei a mai multor pasageri din același vehicul de transport în comun.

Achitatea contravalorii unei călătorii pentru o persoană dă dreptul la o singură călătorie, pe o semicursă (între cele două capete ale traseului), fără întrerupere, numai în autobuzul în care a fost validat.

6.4 Cardurile nominale personalizate nu pot fi transmise altor persoane.

6.5 Biletele de călătorie tipărite pe suport de hârtie vor fi utilizate în continuare, ca opțiune de plată a călătoriei. Biletele de hârtie vor fi validate obligatoriu la bordul vehiculelor în validatoarele termice, care tipăresc pe bilet codul autobuzului, data, ora și linia. Biletele de hârtie se pot achiziționa de la casieriile societății, de la automatele de vânzare a biletelor, precum și de la operatorii economici parteneri.

**Art. 7 Controlul cardurilor de călătorie**

7.1 Activitatea de control se face corelat cu prevederile legislative din Legea nr. 92/2007, Ordonanța Guvernului nr. 109/2005 precum și ale Hotărârii Consiliului Local Satu Mare nr. 33/2011.

7.2 Controlul titlurilor de călătorie se poate face atât în vehicul cât și la ușile de acces. La solicitarea Corpului de control al Transurban S.A. Satu Mare călătorii sunt obligați să prezinte acestora un titlu de călătorie validat și utilizat în acel moment.

7.3 Orice călător utilizator al serviciului de transport public urban din municipiul Satu Mare este obligat să dețină titlu de călătorie valabil și validat pe vehicului folosit și să respecte întocmai prevederile regulametelor și a legislației.

Persoanele care circulă fără titlu de călătorie validat, valabil pe acel vehicul, vor fi sancționate de către Corpul de control al Transurban S.A. Satu Mare prin plata biletului la suprataxă.

7.4 Se consideră contravenție nevalidarea la urcarea în mijlocul de transport în comun a unu abonament (card) în perioada de valabilitate, urcarea și folosirea unui vehicul de transport în comun fără titlu de călătorie valabil, ceea ce poate fi unul din cazurile (abonament cu termen expirat, card portofel electronic neutilizat în acel vehicul, bilet de hârtie nevalidat, inexistența vreunui titlu de călătorie) și se sancționează cu obligativitatea achitării unui bilet de suprataxă la valoarea de 25 lei.

7.5 Achitarea suprataxei pe loc permite continuarea călătoriei până la destinație (capăt de traseu).

7.6 În cazul neachitării pe loc a suprataxei de călătorie, se întocmește un proces verbal prin care sunt înregistrate toate informațiile asociate contravenției (data, locul, autobuzul, datele personale ale contravenientului), contravenientul fiind pasibil de amendă cuprinsă între 100-150 lei potrivit prevederilor Hotărârii Consiliului Local Satu Mare nr. 33/03.03.2011 privind stabilirea şi sancţionarea faptelor care constituie contravenţii în domeniul edilitar-gospodăresc, ordinii, curăţeniei şi igienei publice, a circulaţiei rutiere în municipiului Satu Mare, cu modificările și completările ulterioare.

**Art. 8 Reîncărcarea periodică a cardului**

8.1. Reîncarcarea periodică se va efectua la punctele de lucru ale Transurban S.A. Satu Mare, situate la adresele:

1. str. Gara Ferăstrău, nr. 9, Satu Mare, sediul Transurban SA Satu Mare,

2. str. Fabricii, nr. 43, autogară,

3. bld. Lalelei, nr. 2, rampă pod Golescu,

4. bld. I.C. Brătianu, nr. 2, Casa de modă,

5. bld. Independenței, UH 40,

6. bld. Lucian Blaga, CU ,4

8.2 Captarea datelor personale se face prin scanarea (copierea) actului de identitate sau preluarea manuală a acestora pe baza unui document de identitate, iar fotografia se poate realiza prin intermediul unei camere web aflată în punctul de lucru.

**DIRECTOR GENERAL**

**Bujor Ionuț-Antonio**